Man ondervra ná moord op polisiekonstabel  (Argieffoto) ŉ 33-jarige polisiekonstabel is Sondagoggend dood aangetref in Lwandle by die Strand in die Wes-Kaap. Die konstabel, wat tot in die vroeë oggendure aan diens was, is met steek- en skietwonde aangetref. Volgens brig. Novella Potelwa, polisiewoordvoerder, is die beampte se dienspistool gesteel. Die polisievoertuig waarmee die beampte gery het, het etlike meter van sy liggaam af gestaan. “Die omstandighede rondom die moord is nog nie duidelik nie en word ondersoek.” Die Valke ondersoek die voorval. ŉ Beseerde man van Lwandle is vir ondervraging ingeneem in verband met die voorval. Die beampte se identiteit is nie bekend gemaak nie.